Dipotšišo tša Beibele di a Arabja
Na dibe tša rena di ka lebalelwa?
Go ya ka Beibele, batho ka moka ke badiradibe. Re abetše mokgwa wa go dira sebe go motho wa pele, e lego Adama. Ka gona, ka dinako tše dingwe re dira dilo tše mpe tšeo re ka itsholelago tšona ka morago. Morwa wa Modimo, Jesu Kriste, o lefeletše dibe tša rena ka go re hwela. Sehlabelo sa gagwe sa topollo se dirile gore tebalelo e kgonege. Ke mpho e tšwago go Modimo.—Bala Baroma 3:23, 24.
Batho ba bangwe ba dirile dibe tše dikgolo gomme ba ipotšiša ge e ba Modimo a ka ba lebalela. Se se thabišago ke gore Lentšu la Modimo le re: “Madi a Jesu Morwa wa gagwe a re hlwekiša sebeng sohle.” (1 Johane 1:7) Jehofa o lebalela gaešita le dibe tše dikgolo ge e ba re bontšha boemo bjo bo nepagetšego bja go itshola.—Bala Jesaya 1:18.
Re swanetše go dira eng gore re lebalelwe?
Ge e ba re nyaka gore Jehofa Modimo a re lebalele, re swanetše go ithuta ka yena—re kwešiše ditsela tša gagwe, keletšo ya gagwe le dilo tšeo a di nyakago go rena. (Johane 17:3) Jehofa o lebalela ka bolokologi bao ba itsholelago boitshwaro bja bona bjo bobe gomme ba leka go fetoga.—Bala Ditiro 3:19.
Ga go thata kudu gore re amogelwe ke Modimo. Jehofa o kwešiša mafokodi a rena. O a gaugela e bile o botho. Na botho bja gagwe ga bo go dire gore o nyake go ithuta mo go oketšegilego mabapi le gore o ka mo kgahliša bjang?—Bala Psalme 103:13, 14.
Ithute ka mo go oketšegilego
Topollo—Mpho e Kgolo Kudu ya Modimo
Topollo ke eng? E bolela’ng go wena?
Modimo ke Mang?
Na Modimo o na le leina le gona na o na le taba le rena?
Na o Dira Seo Modimo a go Kgopelago go se Dira?
Go kwa Modimo go bohlokwa, lega go le bjalo, go nyakega se se fetago go mo kwa gore o gwerane le yena.
nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn